SL Uradni list Evropske unije C 319/6

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 319/06

V skladu s členom 7 Uredbe Sveta (ES) št. 510/2006 je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„VINAGRE DEL CONDADO DE HUELVA“

ES št.: ES-PDO-0005-0724-15.10.2008

ZGO ( ) ZOP ( X )

1. Ime:

„Vinagre del Condado de Huelva“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.8. ostali proizvodi iz Priloge I k Pogodbi (začimbe itd.)

3.2 Opis proizvoda, za katerega se uporablja ime iz točke 1:

„Vinagre del Condado de Huelva“ je vinski kis, pridobljen z ocetno fermentacijo iz vina, ki ga je certificiral upravni odbor označbe porekla „Condado de Huelva“.

1. Vrednosti, pridobljene z analizami zaščitenih kisov, ne smejo presegati naslednjih mejnih vrednosti: (a) najmanjša skupna vsebnost ocetne kisline: 70 g/l; (b) topna suha snov: najmanj 1,30 g/l in odstotna točka ocetne kisline; (c) vsebnost pepela: med 1 g/l in 7 g/l; (d) vsebnost acetoina: najmanj 100 mg/l; (e) vsebnost prolina: najmanj 300 mg/l.

2. Količine naslednjih snovi ne smejo presegati naslednjih vrednosti: (a) živo srebro: 0,05 ppm; (b) arzen: 0,5 ppm; (c) svinec: 0,5 ppm; (d) baker in cink: 10 mg/l; (e) železo: 10 mg/l; (f) sulfat: 2 g/l, izražen kot kalijev sulfat; (g) klorid: 1 g/l, izražen kot natrijev klorid.

3. Pri kromatični analizi z uporabo transmisijske kolorimetrije se dobijo naslednje vrednosti: (a) največja vrednost jasnosti (L*): 93 %; (b) intenzivnost barve, izražena s kromo (Cab): večja kot 20 enot.

Vrste kisa

(a) „Vinagre Condado de Huelva“

Kis, pridobljen z ocetno fermentacijo iz vina, ki ga je certificiral upravni odbor označbe porekla „Condado de Huelva“, pri čemer vsebnost preostalega alkohola iz uporabljenega vina ne presega 0,5 vol %.

Organoleptično ocenjevanje:

videz: bledo rumena do jantarna barva, ki je neintenzivna in značilna za kis „Condado de Huelva“;

vonj: vonj po kisu s pridihom vina;

okus: blag okus po vinu, dobro uravnotežena kislost; dolgotrajen okus s pridihom jabolka zaradi uporabljene sorte grozdja Zalema.

(b) „Vinagre Viejo Condado de Huelva“

„Vinagre del Condado de Huelva“ se stara v hrastovih sodih ali kadeh ter je obogaten z desertnimi vini in kakovostnimi desertnimi vini z označbo porekla „Condado“, pri čemer vsebnost preostalega alkohola iz teh vin ne presega 3 vol %.

(b)1. „Vinagre Viejo Condado de Huelva Solera“

To je kis „Vinagre del Condado de Huelva“, ki se stara najmanj šest mesecev z uporabo tradicionalne metode „criaderas y soleras“.

Organoleptično ocenjevanje:

videz: jantarna barva z odtenki mahagonija; srednja intenzivnost;

vonj: vonj po kisu s pridihom suhega sadja;

okus: poln in uravnotežen okus po vinu.

(b)2. „Vinagre Viejo Condado de Huelva Reserva“

To je kis „Vinagre del Condado de Huelva“, ki se stara najmanj dve leti z uporabo tradicionalne metode „criaderas y soleras“.

Organoleptično ocenjevanje:

videz: zelo intenzivna barva mahagonija z odtenki jantarja;

vonj: močna aroma z intenzivnim vonjem po kisu in pridihom zrelega vina „Condado de Huelva“, ki spominja na vanilijo, suhe fige in rozine;

okus: suh, zelo kisel okus.

(b)3. „Vinagre Viejo Condado de Huelva Añada“

To je kis „Vinagre del Condado de Huelva“, ki se v lesenih sodih stara najmanj tri leta.

Organoleptično ocenjevanje:

videz: intenzivna barva mahagonija, ki kaže na svilnatost kisa, zelo intenzivna;

vonj: močan vonj po kisu s pridihom desertnih vin in rahlim vonjem po hrastu, iz katerega so narejeni sodi;

okus: poln, kiselkast, zelo uravnotežen ter z dolgotrajnim in intenzivnim pookusom; spominja na suho sadje in začimbe.

3.3 Surovine (samo za predelane proizvode):

Surovina, ki se uporablja za proizvodnjo kisa, je belo vino ali desertno vino z označbo porekla „Condado de Huelva“.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Ni relevantno.

3.6 Posebna pravila za rezanje, ribanje, pakiranje itn.:

Ni relevantno.

3.7 Posebna pravila za označevanje:

Na nalepkah, ki jih odobri upravni odbor, in oznakah kakovosti, ki potrjujejo pristnost proizvoda, mora biti napisano „Vinagre del Condado de Huelva“.

4. Kratka opredelitev geografskega območja:

Občine na območju zaščitene označbe porekla „Vinagre del Condado de Huelva“ so Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor in Villarrasa. Območje se razteza vzdolž ravnine nižjega toka reke Guadalquivir in meji na narodni park Doñana.

5. Povezanost z geografskim območjem:

5.1 Posebnost geografskega območja:

(a) Naravna povezava

Značilnosti kisa „Condado de Huelva“ so predvsem plod naravnega okolja, v katerem se proizvaja in stara, pri čemer nanj močno in edinstveno vpliva bližina narodnega parka Doñana, ki velja za eno od pljuč Evrope. Območje Condado de Huelva je znano kot „Entorno de Doñana“ (regija Doñana).

Condado de Huelva leži v nižini reke Guadalquivir, ki se nahaja v jugovzhodnem delu province Huelva, ter se razteza od obronkov gorskega predela Sierra de Aracena do obale in meji na narodni park Doñana.

Pokrajina območja, na katerem se kis proizvaja in stara, je ravna ali rahlo valovita, naklon nikjer ne presega 17 %, nadmorska višina od juga proti severu se dvigne s 50 na 180 m, prst pa je enotna zaradi sestave bogatega osnovnega materiala.

Zaradi geografske lege ima Condado de Huelva sredozemsko podnebje, čeprav se zaradi izpostavljenosti Atlantskemu oceanu, ki je dodatno okrepljena z reliefom, čuti oceanski vpliv. Podnebje je zato sorazmerno vlažno.

— Povprečna najvišja temperatura je precej stabilna in je približno 22,5 °C.

— Povprečna najnižja temperatura je od 9,8 °C do 11,9 °C.

— Povprečna letna temperatura je od 15,8 °C do 16,9 °C.

— Količina padavin je spremenljiva in znaša od 810 mm do 716 mm.

— Na območju je v povprečju od 3 000 do 3 100 ur sonca na leto.

— Relativna vlažnost niha med 60 % in 80 %.

(b) Človeška povezava

Na območju Condado de Huelva se proizvajata dve vrsti kisa:

Prva se pridobiva z ocetno fermentacijo belega vina ali desertnega vina z označbo porekla „Condado de Huelva“ z uporabo industrijske metode submerzne fermentacije, ki temelji na prisotnosti bakterijske kulture v vinu, ki se predeluje v kis, in vključuje stalno nasičevanje vina z drobnimi zračnimi mehurčki.

Pri pridobivanju kisa „Vinagre Condado de Huelva“ fermentacija poteka pri temperaturi med 28 in 33 °C, pri čemer mora biti prezračevanje kakovostno in količinsko ustrezno.

Druga vrsta, „Vinagre Viejo“, je proizvedena iz kisa „Vinagre del Condado de Huelva“, proizvaja pa se v treh različicah glede na vrsto in trajanje uporabljenega postopka staranja, in sicer „Vinagre Viejo Solera“, „Vinagre Viejo Reserva“ in „Vinagre Viejo Añada“.

„Vinagre Viejo Solera“ in „Vinagre Viejo Reserva“ se starata z uporabo tradicionalnega postopka „criaderas y soleras“, ki je dinamičen sistem, pri katerem so sodi in kadi iz ameriškega hrasta zloženi v piramide. Najmlajši kisi se mešajo z najstarejšimi tako, da se kis iz najvišje vrste sodov, ki se imenuje „criadera“, počasi pretaka do najnižje vrste sodov, ki se imenuje „solera“ in iz katere se nato odvzame kis za uporabo. Prostor, ki nastane v sodih ali kadeh, se nato napolni z naslednjim najstarejšim kisom in tako naprej. Ta postopek odvzemanja kisa in pretakanja se imenuje „correr escalas“, pri čemer se na ta način pridobi kis, ki je sestavljen iz različnih letnikov vin, s čimer se zagotovi enotnost končnega proizvoda. Edinstvena lastnost kisa „Condado de Huelva“ je, da se med celotnim postopkom staranja do končnega proizvoda uporablja desertno vino ali kakovostno desertno vino z označbo porekla „Condado de Huelva“ za dodajanje ali obogatitev okusa kisa, s čimer se zagotovi oksidacija med postopkom staranja, izboljša cvetica kisa zaradi nastanka estrov in omogoči gojenje ocetnih bakterij v alkoholu iz teh desertnih vin in kakovostnih desertnih vin, da se prepreči propadanje že nastale ocetne kisline.

„Vinagre Viejo Solera“ se stara najmanj šest mesecev v hrastovih sodih ali kadeh, „Vinagre Viejo Reserva“ pa najmanj 24 mesecev.

„Vinagre Viejo Añada“ se za razliko od „Vinagre Viejo Solera“ in „Vinagre Viejo Reserva“ stara najmanj 36 mesecev z uporabo tradicionalne metode „Añadas“. Kis se v tem primeru stara v sodih ali kadeh, ki se jim lahko doda le desertno vino ali kakovostno desertno vino. Ta vrsta kisa je proizvedena iz enega samega letnika vina, ker mešanje ni dovoljeno, značilnosti pa so povezane z zadevnim letnikom vina. Podobno kot pri sistemu „criaderas y soleras“ dobi končni proizvod edinstvene značilnosti zaradi dodajanja desertnega vina in kakovostnega desertnega vina med postopkom staranja.

Arhitektura zorilnic je zasnovana tako, da se celo leto ohranja stalna temperatura med 15 in 18 °C z najvišjo možno relativno vlažnostjo (med 60 % in 80 %), dobrim prezračevanjem in ustrezno usmerjenostjo. To se doseže z visokimi stropi in okni, ki so usmerjena v pravo smer, ter s škropljenjem glinenih tal z vodo, kadar so temperature visoke, da se ustvari mikroklima, potrebna za zagotovitev optimalnega staranja kisa.

Sodi in kadi iz ameriškega hrasta, ki se uporabljajo na območju Condado de Huelva, imajo ključno vlogo pri izboljšanju kakovosti kisa med postopkom staranja. Poroznost hrasta omogoča stik kisa s kisikom v zraku, kar vodi v oksidacijo, ki spodbuja staranje. Prostornina kisika, ki prehaja skozi les, je približno 25 cm3 na liter na leto. Vse to je odvisno od debeline in vrste lesa.

Med staranjem se spremeni kemična sestava kisa, zaradi česar se spremenijo značilnosti kisa. To vključuje naslednje postopke:

— izhlapevanje,

— neposredno izločanje snovi iz lesa,

— reakcije med sestavnimi deli lesa in kisom med postopkom staranja,

— reakcije med sestavnimi deli kisa med postopkom staranja,

— kemični postopki, kot sta oksidacija in hidroliza.

5.2 Posebnosti proizvoda:

(a) „Vinagre Condado de Huelva“

Kis, ki se pridobiva z ocetno fermentacijo belega vina ali desertnega vina z označbo porekla „Condado de Huelva“.

Organoleptično ocenjevanje:

videz: bledo rumena do jantarna barva, ki je neintenzivna in značilna za kis „Vinagre del Condado de Huelva“;

vonj: vonj po kisu s pridihom vina z označbo porekla „Condado de Huelva“;

okus: blag okus po vinu, dobro uravnotežena kislost; dolgotrajen okus s pridihom jabolka zaradi uporabljene domače sorte grozdja Zalema.

(b) „Vinagre Viejo Condado de Huelva“

„Vinagre del Condado de Huelva“ se stara v hrastovih sodih ali kadeh, njegova posebnost pa je, da je med postopkom staranja obogaten z desertnimi vini in kakovostnimi desertnimi vini z označbo porekla „Condado de Huelva“, kar mu daje edinstvene značilnosti, pri čemer vsebnost preostalega alkohola iz tega vina ne presega 3 vol %.

Ta vrsta kisa je razvrščena v tri podskupine, ki se razlikujejo po vrsti in trajanju postopka staranja.

Organoleptično ocenjevanje:

„Vinagre Viejo Condado de Huelva Solera“ videz: jantarna barva z odtenki mahagonija; srednja intenzivnost; vonj: vonj po kisu s pridihom suhega sadja; okus: poln in uravnotežen okus po vinu.

„Vinagre Viejo Condado de Huelva Reserva“ videz: zelo intenzivna barva mahagonija z jantarjevimi odtenki; vonj: močna aroma z intenzivnim vonjem po kisu in pridihom zrelega vina „Condado de Huelva“, ki spominja na vanilijo, suhe fige in rozine; okus: suh, zelo kisel okus.

„Vinagre Viejo Condado de Huelva Añada“ videz: intenzivna barva mahagonija, ki kaže na svilnatost kisa, zelo intenzivna; vonj: močan vonj po kisu s pridihom desertnih vin in rahlim vonjem po hrastu, iz katerega so narejeni sodi; okus: poln, kiselkast, zelo uravnotežen ter z dolgotrajnim in intenzivnim pookusom; spominja na suho sadje in začimbe.

Pri kromatični analizi kisa z zaščiteno označbo porekla „Vinagre del Condado de Huelva“ z uporabo transmisijske kolorimetrije se dobijo naslednje vrednosti kot razpoznavne značilnosti:

(a) največja vrednost jasnosti (L*): 93 %;

(b) intenzivnost barve, izražena s kromo (Cab): večja kot 20 enot.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Razpoznavne značilnosti kisa „Vinagre del Condado de Huelva“ izhajajo predvsem iz surovin, iz katerih je proizveden, tj. vina z označbo porekla „Condado de Huelva“, ki je svoje edinstvene značilnosti dobilo zaradi domače sorte grozdja Zalema, ki je domorodna vrsta in uspeva izključno na opredeljenem geografskem območju, ter zaradi proizvodnje in staranja na območju Condado de Huelva.

Poleg tega zaradi geografskega območja označbe porekla oksidacijo spodbujajo visoka relativna vlažnost, blage temperature in višja vsebnost kisika v zraku zaradi bližine Atlantskega oceana ter narodnega parka Doñana.

Ravna ali rahlo valovita pokrajina omogoča pritok teh zračnih tokov. Usmerjenost in arhitektura zorilnic omogočata dobro prezračevanje ter spodbujata prehajanje kisika prek hrastovih sodov in kadi.

Podnebni pogoji vplivajo na proizvodnjo kisa „Vinagre Viejo“ ter mu omogočajo staranje na zaprtih dvoriščih objektov proizvajalcev.

Vrednost parametrov določa značilnosti kisov.

— Vsebnost preostalega alkohola je posledica bogatenja kisov z desertnim vinom in kakovostnim desertnim vinom, ki ga je certificiral upravni odbor označbe porekla „Condado de Huelva“, pri čemer ta vsebnost ne presega 3 vol %.

— Poroznost lesa, ki se uporablja za izdelavo sodov in kadi, omogoča stik kisa s kisikom, kar spodbuja ocetno fermentacijo in zagotavlja najmanjšo vsebnost hlapne kisline 70 g/l.

— Med staranjem se prostornina kisa zmanjša zaradi izhlapevanja, zaradi česar se poveča količina suhe snovi, ki se še dodatno poveča med izločanjem snovi iz lesa ter medsebojnim reagiranjem lesa in kisa.

— Škropljenje glinenih tal z vodo se uporablja v zorilnicah kisa za nadzor relativne vlažnosti in temperature ter zagotavljanje njune stabilnosti med postopkom staranja, pri čemer se spodbuja zorenje kisa in zmanjšajo izgube zaradi izhlapevanja.

— Med staranjem se količina vsebnosti lignina v lesu manjša s postopkom hidrolize, ki jo povzročita etanol in voda. Hidroliza je glavni način, s katerim snovi iz soda ali kadi prehajajo v kis, kar vpliva na vonj in barvo kisa, ki se stara.

Sklic na objavo specifikacije:

(člen 5(7) Uredbe (ES) št. 510/2006)

(Boletín Oficial de la Junta de Andalucía št. 184 z dne 16. septembra 2008, str. 29.)

http://www.juntadeandalucia.es/agriculturaypesca/portal/opencms-cap/opencms/handle404?exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf&exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf